maiลงขันปั้นเอสเอ็มอี
ผู้บริหารเอ็ม เอ ไอ ลงขันตั้งกองทุนเวนเจอร์แคปฯ มูลค่า 100-200 ล้านบาท ลงทุนธุรกิจเอสเอ็มอี หวังปั้นเข้าตลาดเอ็ม เอ ไอ
6 ธ.ค. 2554

ผู้บริหารเอ็ม เอ ไอ ลงขันตั้งกองทุนเวนเจอร์แคปฯ มูลค่า 100-200 ล้านบาท ลงทุนธุรกิจเอสเอ็มอี หวังปั้นเข้าตลาดเอ็ม เอ ไอ 
นายชัยวัฒน์ เครือชะเอม กรรมการสมาคมบริษัทจดทะเบียนในตลาดหลักทรัพย์ เอ็ม เอ ไอ (maiA) เปิดเผยว่า ผู้บริหารบริษัทจดทะเบียน (บจ.) ในตลาดเอ็ม เอ ไอ จำนวน 35-40 ราย จะนำเงินส่วนตัวมาลงขันจัดตั้งกองทุนร่วมลงทุน (เวนเจอร์ แคปปิตอล) หรือกองทุนส่วนบุคคล (ไพรเวท อีควิตี้) มูลค่าเบื้องต้นประมาณ 100-200 ล้านบาท เพื่อเข้าไปลงทุนในธุรกิจขนาดกลางและขนาดย่อม (เอสเอ็มอี) ที่มีศักยภาพ หรือธุรกิจที่จำเป็นต้องฟื้นฟูกิจการจากภาวะน้ำท่วมก่อนผลักดันเข้าจดทะเบียนในตลาดหลักทรัพย์ เอ็ม เอ ไอ ต่อไป



ชัยวัฒน์
“เราจัดตั้งกองทุนนี้ เพราะมองเห็นว่าสามารถช่วยเหลือคนที่ขาดเงินทุนได้ และยังเป็นแนวทางในการสร้างผลตอบแทนจากกระแสเงินสดที่มีอยู่ ดีกว่าเอาไปฝากธนาคารเฉยๆ รวมทั้งมีโอกาสได้ใช้ความรู้ ความสามารถและประสบการณ์จากการทำธุรกิจมานาน ผ่านวิกฤตมาหลายครั้งไปช่วยผู้ประกอบการขนาดเล็กได้อีกด้วย ซึ่งการที่เราเคยเป็นผู้ที่เข้ามาระดมทุนในตลาดหลักทรัพย์ และกระโดดมาอยู่ในฝั่งผู้ให้ทุนทำให้เราเข้าใจผู้ประกอบการได้ดีกว่าด้วย” นายชัยวัฒน์ กล่าว 
สำหรับธุรกิจที่สนใจเข้าไปลงทุนมีหลายประเภท เช่น ธุรกิจที่เกี่ยวกับการค้าขาย ธุรกิจโรงงานอุตสาหกรรม และพลังงาน เป็นต้น โดยคาดหวังผลตอบแทนจากการลงทุนไม่ต่ำกว่า 25% ของเงินลงทุน แต่ขึ้นอยู่กับว่าธุรกิจที่เข้าไปร่วมลงทุนมีศักยภาพมากน้อยแค่ไหน หากเป็นธุรกิจที่มีทิศทางเติบโตชัดเจน มีพื้นฐานแข็งแกร่ง ระบบบัญชีโปร่งใสก็สามารถผลักดันเข้าตลาดเอ็ม เอ ไอ ได้ภายในระยะเวลาเพียง 2 ปี ซึ่งอาจสร้างผลตอบแทนให้กับกองทุนได้หลายเท่า
ทั้งนี้ คาดว่ากองทุนดังกล่าวจะเริ่มลงทุนได้ในเดือน ม.ค.ปีหน้า โดยขณะนี้อยู่ระหว่างการพิจารณาแต่งตั้งประธานกองทุน กรรมการผู้จัดการและกรรมการกองทุน ซึ่งคาดว่าจะเริ่มเห็นความชัดเจนเร็วๆ นี้
นายชนิตร ชาญชัยณรงค์ ผู้จัดการตลาดหลักทรัพย์ เอ็ม เอ ไอ กล่าวว่า เอสเอ็มอีที่มีเวนเจอร์ แคปปิตอล เข้าไปร่วมลงทุนจะได้เปรียบกว่าบริษัททั่วไป เมื่อต้องการเข้าจดทะเบียนในตลาดหลักทรัพย์ฯ เพราะการตรวจสอบงบการเงินจากหน่วยงานกำกับดูแลจะเข้มงวดน้อยกว่าและทำได้เร็วกว่า เนื่องจากบริษัทเหล่านี้ผ่านการจัดระบบบริหารงาน ระบบธรรมาภิบาล และการเข้าไปตรวจสอบฐานะจากกองทุนเวนเจอร์แคปฯ มาแล้ว ทำให้ช่วยลดขั้นตอนและความยุ่งยากในการเข้าจดทะเบียนไปได้มาก 
“ที่ผ่านมาผู้ประกอบการขนาดเล็กไม่ยอมเปิดใจให้กองทุนเวนเจอร์แคปฯ เข้าไปร่วมลงทุน เพราะกลัวเสียความเป็นเจ้าของ แต่อยากให้เปลี่ยนมุมมอง เพราะการที่มีมืออาชีพเข้าไปร่วมคิด ร่วมบริหาร จะทำให้ธุรกิจก้าวหน้าได้เร็ว” นายชนิตร กล่าว